Diari Oficial de la Generalitat Valenciana


Sumari del DOGV 9926, del 30-08-2024 (2024/7597)

RESOLUCIÓ de 25 de juliol de 2024, de la Vicepresidència executiva de l'Agència Valenciana de la Innovació (IVACE+i Innovació), per la qual es convoquen tres beques per a la realització de pràctiques professionals en les seues dependències.
------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9926

Data del DOGV
:   30-08-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/7597

CVE
:   XVTN-P-6591-2561

Data del document
:   25-07-2024

Organisme emissor
:   Agència Valenciana de la Innovació Avi

Tipus de document
:   Resolució

Correcció d'errades

Anàlisi jurídica

 Descriptors 

:   * Agència Valenciana de la Innovació
    * ajuda pública
    * pràctiques de formació
    * innovació

En el marc de la política de la Generalitat dirigida a la millora i especialització de joves amb titulació superior que han finalitzat els estudis en dates recents, l'Agència Valenciana de la Innovació (IVACE+i Innovació), convoca la concessió de tres beques amb la finalitat de completar la seua formació i especialització professional, dins de l'àmbit de l'Administració Pública Valenciana.

Mitjançant el Decret 132/2009, de 4 de setembre, del Consell pel qual es regula la concessió de beques, es determina el procediment a seguir per a la concessió de les beques que es convoquen amb la finalitat de facilitar l'accés al món laboral mitjançant la realització de pràctiques professionals en diferents departaments del Consell.

Per la seua part, l'Orde 17/2011, de 6 maig, de la Conselleria de Justícia i Administracions Públiques, desenvolupa el capítol II del mencionat decret amb la finalitat de simplificar el procés i reduir càrregues administratives als ciutadans; aprovar l'aplicació informàtica corporativa denominada «e-beques» i regular tot el relacionat amb la tramitació electrònica, així com actualitzar els models de sol·licitud i currículum per a adaptar-los als nous requeriments normatius.

Mitjançant l'Orde 4/2024, de 2 de juliol de 2024, de la Conselleria d'Innovació, Indústria, Comerç i Turisme, es van aprovar les bases que regulen la convocatòria i concessió de beques per a la realització de pràctiques professionals en l'Agència Valenciana d'Innovació (AVI) (IVACE+i Innovació) (d'ara en avant Orde 4/2024).

L'article 2, apartat 2, de la mencionada orde, disposa que la convocatòria s'iniciarà d'ofici per resolució de la Vicepresidència executiva de l'Agència Valenciana d'Innovació, que serà publicada en el *Diari Oficial de la Generalitat Valenciana*.

Estant vacant el lloc de la Vicepresidència Executiva de l’AVI, li correspon a la persona titular de la Secretaria General de l’AVI, exercir per suplència les funcions atribuïdes a eixa Vicepresidència Executiva, en virtut del que es disposa en l'article 17.4 del Reglament d'organització i funcionament de l’AVI, aprovat pel Decret 106/2017, de 28 de juliol, del Consell. Així mateix, estant vacant el lloc de la Secretaria General de l’AVI, li correspon a la persona titular de la Secretaria General Tècnica de l’AVI, exercir per suplència les funcions atribuïdes a eixa Secretaria General, en virtut del que es disposa en la Resolució del vicepresident executiu de l’AVI, de 19 de setembre de 2022.

Les beques d'esta convocatòria no estan subjectes a la política de la competència de la Unió Europea en matèria d'ajudes públiques. I per tant, de conformitat amb el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, la present convocatòria no precisa notificació a la Comissió Europea, per no reunir els requisits de l'article 107.1 del Tractat de Funcionament de la Unió Europea, ja que en raó de les persones beneficiàries i de l'objecte de les beques – realització de pràctiques professionals – esta acció subvencionable no afecta a la competència, ni a intercanvis comercials entre els Estats membres, i tampoc afavorix a determinades empreses o produccions. Amb la percepció d'esta beca no existix cap avantatge econòmic, ni desenvolupament d'activitat econòmica en el mercat relacionat amb l'oferta de béns i servicis, que permeten la possibilitat de falsejament de la competència en els citats intercanvis.

En virtut de l'exposat, i de conformitat amb les competències conferides pel Decret 106/2017, de 28 de juliol, del Consell, pel qual s'aprova el Reglament d'organització i funcionament de l'Agència Valenciana d'Innovació, així com el que es disposa en la Resolució de 21 de març de 2018, del president de la Generalitat, en la seua condició de president de l'Agència Valenciana de la Innovació, per la qual es deleguen determinades atribucions en la persona titular de la Vicepresidència executiva de l'Agència Valenciana de la Innovació, l'article 160.4.b) i 166 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions,

RESOLC

*Primer. Objecte i condicions*

Convocar la concessió, en règim de concurrència competitiva, de tres beques per a la realització de pràctiques professionals en l’AVI, dirigides a les persones que reunisquen els requisits establits en l'article 3 de l'Orde 4/2024, conforme a les següents modalitats igualment esmentades en la mencionada orde:

|  |  |
| --- | --- |
| *Modalitats* | *Nombre de beques i ubicació* |
| Comunicació:  – Especialitat periodisme. | 1 per a dependències d’Alacant  1 per a dependències de València |
| Gestió economicoadministrativa  – Especialitat jurídica | 1 per a dependències de València |

  

2. Les condicions de gaudi de les beques i la realització de les pràctiques professionals s'ajustaran al que es disposa en l'Orde 4/2024.

3. Les persones beneficiàries de les beques realitzaran les seues pràctiques en l'Agència Valenciana d'Innovació, que disposa de dependències a València i Alacant. Als becaris se'ls assignarà un tutor o tutora que durà a terme la comprovació de les tasques exercides.

*Segon. Requisits que han de reunir les persones beneficiàries*

1. Per a obtindre la condició de beneficiaris de les beques regulades en l'Orde 4/2024, hauran de complir a la data de finalització del termini de presentació de sol·licituds, els requisits establits en l'article 3 de la mencionada orde.

2. Les titulacions exigides per a cadascuna de les modalitats convocades seran les que s'indiquen a continuació, conforme al que s'establix en les bases reguladores:

|  |  |
| --- | --- |
| *Modalitats* | *Titulació exigida* |
| Comunicació:  – Especialitat periodisme. | – Llicenciatura o Grau en Ciències de la Informació, branca periodisme. |
| Gestió economicoadministrativa  – Especialitat jurídica | – Llicenciatura o Grau en Dret |

  

*Tercer. Finançament*

L'import global màxim destinat a la concessió de les beques que es convoquen mitjançant la present resolució serà de 90.000 euros, inclosa la pròrroga de 12 mesos, dels quals 12.000 seran per a l'anualitat 2024, 45.000 euros per a l'anualitat 2025 i 33.000 euros per a l'anualitat 2026.

Este import serà finançat amb càrrec al programa pressupostari 542H i la línia de subvenció S1468 «Beques pràctiques professionals AVI», dels pressupostos de la Generalitat Valenciana per a l'exercici 2024 i el seu equivalent per als exercicis 2025 i 2026, condicionat tot això a l'existència de crèdit adequat i suficient.

Importe any 2024: 12.000 euros

Import any 2025: 45.000 euros

Import any 2026: 33.000 euros

Import total màxim: 90.000 euros.

*Quart. Duració i pròrroga*

1. Les beques tindran una duració màxima de 12 mesos, comptats des de la data que s'indique en la resolució de concessió, podent ser prorrogades sense necessitat de nova convocatòria, mitjançant la resolució expressa, fins a un període màxim de 12 mesos addicionals, sempre que existisca crèdit adequat i suficient en els pressupostos de la Generalitat per als exercicis als quals afecte la pròrroga i que el desenvolupament de l'activitat que s'estiga efectuant així ho requerisca o aconselle.

2. En tot el concernent a este punt s'estarà al que es disposa en l'article 5 de l'orde 4/2024.

*Quint. Import i pagament de la beca*

1. Tant respecte de l'import inicial de la beca com en cas de pròrroga d'esta, la quantia procedent serà la que resulte aplicable d'acord amb la resolució a què es referix l'article 17.1 del Decret 132/2009, de 4 de setembre, del Consell, pel qual es regula la concessió de beques, que estiga vigent en este període.

2. De conformitat amb l'article 17.1 i la disposició final segona del Decret 132/2009, de 4 de setembre, del Consell, pel qual es regula la concessió de beques, la quantia bruta mensual de la beca en 2024 serà de 1.165,08 euros.

3. Sobre l'import brut mensual de la beca, es practicarà la retenció corresponent a compte de l'Impost sobre la Renda de les Persones Físiques, així com la corresponent cotització a la Seguretat Social, en els termes establits en el Reial decret 1493/2011, de 24 d'octubre, pel qual es regulen els termes i les condicions d'inclusió en el règim general de la Seguretat Social de les persones que participen en programes de formació, en desenvolupament del que es preveu en la disposició addicional tercera de la Llei 27/2011, d'1 d'agost, sobre actualització, adequació i modernització del sistema de la Seguretat Social.

4. De conformitat amb el Reial decret 1493/2011, de 24 d'octubre, la quota empresarial de la Seguretat Social de la persona adjudicatària de la beca es finançarà amb càrrec a la mateixa aplicació i codi de línia esmentats en l'apartat tercer d'esta resolució, per l'import que corresponga segons la normativa vigent en la matèria.

5. La quantia màxima global destinada a estes beques no podrà superar les anteriors quantitats, llevat que siguen prorrogades o s'incremente el seu import, per aplicació de l'article 17 del Decret 132/2009 o per la modificació de la quota empresarial de la cotització a la Seguretat Social.

6. L'import de cada beca s'abonarà a les persones beneficiàries per mensualitats vençudes, amb el certificat previ en el qual es faça constar que s'han realitzat les activitats encarregades d'acord amb la fi que justifica la concessió de la beca per part de la persona titular de la Secretaria General Tècnica o la Subdirecció General de Programes de l'Agència Valenciana d'Innovació, depenent de si el becari realitza les pràctiques en l'un o l'altre departament. Este certificat es realitzarà a la vista de la memòria del becari i del certificat favorable del tutor. Tot això concorde al que s'establix en els articles 16.4, 17.d), 21.1 i 21.4 de l'Orde 4/2024.

7. Conforme al que s'establix en l'article 21.3 de l'Orde 4/2024, en el cas que, concedida la beca, algun període de desenvolupament de les pràctiques no es realitze durant un mes complet i implique una meritació econòmica a favor de la persona beneficiària inferior al corresponent a un mes natural, la prestació econòmica serà proporcional a este període. En estos períodes es garantirà, en tot cas, el dret d'audiència a la persona interessada.

8. En cas de pròrroga de les beques, en el segon període, la quantia procedent serà la que resulte aplicable d'acord amb la resolució a què es referix l'article 17.1 del Decret 132/2009, de 4 de setembre, del Consell, pel qual es regula la concessió de beques.

9. Les quantitats abonades en cap cas tindran el caràcter de salari o retribució, sinó d'ajuda econòmica per als gastos que la beca comporta.

*Sext. Termini, lloc i forma de presentació de la sol·licitud*

1. El termini de presentació de sol·licituds serà de quinze dies hàbils, a partir del següent de la publicació de la present convocatòria en el *Diari Oficial de la Generalitat Valenciana*. Quan l'últim dia del termini siga inhàbil, s'entendrà prorrogat al primer dia hàbil següent.

Si es desitja participar en dos o més beques, l'aspirant presentarà una sol·licitud per cadascuna de les beques convocades a les quals aspira, considerant que no es podrà accedir amb esta titulació a beques diferents. En el cas que una mateixa persona, dins del termini establit, presentara més d'una sol·licitud per a un mateix tipus o classe de beca, s'entendrà que l'última presentada reemplaça les anteriors sol·licituds, que seran arxivades.

2. Les persones aspirants a obtindre una beca presentaran per via electrònica, la sol·licitud i currículum de manera completa segons els models i dins del termini assenyalat en l'apartat anterior. Per a això s'haurà d'accedir a la seu electrònica de la Generalitat:

<https://www.gva.es/va/inicio/procedimientos?id_proc=g3132284>

<https://www.gva.es/es/inicio/procedimientos?id_proc=g3132284>

Els models normalitzats de sol·licitud i currículum estaran accessibles en la seu electrònica de la Generalitat: www. sede.gva.es, a fi de poder obtindre l'autobaremació inicial dels mèrits al·legats en el currículum, que es calcularà de manera automàtica a partir de la informació aportada en este. El resultat d'esta baremació es visualitzarà com un camp més del formulari.

3. Per a poder realitzar la presentació electrònica, la persona sol·licitant podrà utilitzar els certificats electrònics incorporats al document nacional d'identitat, els certificats electrònics reconeguts i aquells sistemes de firma electrònica avançada que s'admeten per l'Administració segons la normativa vigent.

4. La presentació de la sol·licitud en el registre electrònic es podrà acreditar mitjançant el rebut expedit per este de mode automàtic. Es podrà recuperar este justificant de registre accedint a l'àrea personal.

5. La presentació de la sol·licitud per a optar a estes beques implicarà l'acceptació per la persona sol·licitant de les bases d'esta convocatòria.

*Sèptim. Presentació de documentació acreditativa dels mèrits*

1. Amb la finalitat de reduir càrregues administratives a les persones interessades, al costat de la sol·licitud i el currículum no s'acompanyarà cap documentació.

2. Les persones sol·licitants que hagen sigut seleccionades per a la fase de prova-entrevista, hauran de presentar la documentació acreditativa dels mèrits detallats en el currículum (documents originals, o còpies compulsades), en el moment en el qual acudisquen a la realització d'esta. Si la documentació presentada no reunira els requisits exigits en la convocatòria, o no foren aportats alguns dels documents preceptius, es requerirà perquè s'esmene la falta o s'acompanyen els documents preceptius, de conformitat amb l'article 68 de la Llei 39/2015, d'1 d'octubre, del procediment administratiu comú de les administracions públiques.

3. Els mèrits no suficientment acreditats no seran tinguts en compte a l'efecte de la seua valoració. El compliment temporal dels mèrits s'entendrà referit a la data de finalització del termini de presentació de sol·licituds.

4. Quant a la gestió electrònica del procediment administratiu d'esta convocatòria s'observarà el que es disposa en l'Orde 17/2011, de 6 de maig, de la Conselleria de Justícia i Administracions Públiques, per la qual es desenvolupa el capítol II, de les beques de pràctiques professionals, del Decret 132/2009, de 4 de setembre, del Consell, pel qual es regula la concessió de beques.

*Octau. Comissió avaluadora*

1. Per a l'examen de les sol·licituds de beca i elaboració de les oportunes propostes, de conformitat amb l'article 8 de l'Orde 4/2024, es constituiran dos comissions avaluadores per a la present convocatòria amb la següent composició:

Comissió beques comunicació (Periodisme):

– President/a

Titular: La persona titular de la Secretaria General Tècnica de l’AVI

– Vocal-Secretaria

Titular: La persona titular de la Direcció de Premsa i Comunicació

– Vocal 1:

Titular: La persona titular de la Direcció Servici de Personal, Contractació, Assumptes Generals i Informàtica

– Vocal 2:

Titular: La persona titular de la Direcció d'Unitat de Gestió Econòmic Administrativa

Comissió beca gestió econòmic administrativa (Jurídic):

– President/a

Titular: La persona titular de la Secretaria General Tècnica de l’AVI

– Vocal-Secretaria

Titular: La persona titular de la Direcció de Servici de Règim Jurídic

– Vocal 1:

Titular: La persona titular de la Direcció Servici de Personal, Contractació, Assumptes Generals i Informàtica

– Vocal 2:

Titular: La persona titular de la Direcció d'Unitat de Gestió Econòmic Administrativa

2. El funcionament de les Comissions avaluadores s'ajustarà a les previsions de la normativa reguladora del règim jurídic dels òrgans col·legiats, contemplada en els articles 15 i següents de la Llei 40/2015, d'1 d'octubre, de règim jurídic del sector públic. Adoptaran els seus acords per majoria simple, estenent acta de les sessions celebrades i dels acords adoptats, i remetent la corresponent proposta a l'òrgan encarregat de resoldre.

*Nové. Criteris de valoració*

Les sol·licituds presentades es valoraran d'acord amb els criteris establits en l'article 4 de l'Orde 4/2024.

*Dècim. Ordenació i instrucció del procediment*

1. L'ordenació i instrucció del procediment correspondrà a la persona titular de la Secretaria General de l'Agència Valenciana d'Innovació.

2. En qualsevol moment al llarg del procediment l'òrgan instructor podrà sol·licitar als òrgans, administracions i entitats competents, la transmissió telemàtica d'aquelles dades que siguen necessàries per a la correcta instrucció del procediment, permetent la comprovació dels fets sobre els quals haja de pronunciar-se la resolució.

*Onzé. Procés de selecció*

1. Conforme a l'assenyalat en l'article 10 de l'Orde 4/2024, la comissió avaluadora es reunirà amb la finalitat de valorar els mèrits al·legats pels sol·licitants, aplicant el barem establit en l’article 4 i el que es disposa en esta convocatòria, i elaborarà una relació de persones aspirants, ordenada d'acord amb la puntuació obtinguda en l'autobaremació.

La comissió avaluadora publicarà, el llistat provisional de puntuacions en la seu electrònica de la Generalitat i a més en la pàgina web de l'Agència Valenciana d'Innovació.

2. Les persones aspirants comptaran amb un termini màxim de deu dies hàbils a partir del següent a la data de publicació per a formular al·legacions, que es dirigiran a la comissió avaluadora; transcorregut este termini i a la vista, si és el cas, de les al·legacions formulades, es publicarà el llistat previ a la realització de la prova-entrevista, que inclourà la convocatòria de les persones candidates que passen a la segona fase del procés d'avaluació, conforme al que s’establix en l'article 4 de l'Orde. Tant esta com les successives publicacions s'efectuaran en la seu electrònica de la Generalitat i en la pàgina web de l'Agència Valenciana d'Innovació.

3. Realitzada l'entrevista, la prova escrita i conclosa la selecció, la Comissió avaluadora sumarà els punts obtinguts en esta fase amb els aconseguits en la fase primera de mèrits i publicarà la llista ordenada per puntuació total obtinguda, indicant quals d'estes persones serà proposades per a ser beneficiàries de les beques per obtindre la major puntuació. Es concedirà un termini de cinc dies hàbils a partir del següent a la data de publicació per a formular al·legacions; transcorregut este termini, i a la vista si és el cas, de les al·legacions formulades, es publicarà el llistat definitiu del procés de selecció.

4. La Comissió avaluadora elaborarà una proposta de resolució que serà elevada a la Vicepresidència executiva de l'Agència Valenciana d'Innovació i que contindrà:

a) Les persones candidates a la concessió de les beques.

b) Una bossa de reserva, que inclourà les persones aspirants que no resulten adjudicatàries de les beques, prioritzades per orde decreixent de puntuació per a cobrir les vacants que pogueren produir-se durant el període de vigència de les beques.

c) La relació dels aspirants les sol·licituds dels quals han sigut desestimades, indicant les causes que han motivat la seua denegació.

*Dotzé. Resolució de concessió de la beca i recursos*

1. De conformitat amb el que es disposa en l'article 11 de l'Orde 4/2024, correspon a la Vicepresidència executiva la facultat de dictar la resolució de concessió de beques de pràctiques professionals.

2. Vista la proposta motivada de resolució formulada per la comissió avaluadora, la Vicepresidència executiva dictarà resolució de concessió de les beques, que serà motivada i contindrà la relació de les persones beneficiàries, les quantitats concedides i la seua finalitat, així com el termini en el qual les persones beneficiàries han d'incorporar-se al departament en el qual s'hagen de fer les tasques pròpies de la beca. Així mateix contindrà la bossa de reserva prevista en l'article 18 de l'Orde 4/2024 i una relació de les persones aspirants les sol·licituds de les quals hagen sigut desestimades, indicant les causes que hagen motivat la seua denegació.

3. La resolució es publicarà en el *Diari Oficial de la Generalitat Valenciana*  i tindrà efecte de notificació, d'acord amb el que es disposa en l'article 45 de la Llei 39/2015, d'1 d'octubre, del procediment administratiu comú de les administracions públiques; a més s'inserirà la informació corresponent en la seu electrònica de la Generalitat.

4. El termini màxim per a dictar i publicar la resolució serà de 3 mesos, a comptar des de l'endemà de la data de publicació de la convocatòria, sense perjuí que puga ampliar-se en els termes previstos per la normativa reguladora del procediment administratiu comú. Conclòs eixe termini sense que s'haja dictat i publicat la resolució expressa, les persones interessades podran entendre desestimades les seues sol·licituds per silenci administratiu.

5. Quan es requerisca a la persona interessada l'esmena de deficiències en la sol·licitud o l'aportació de documents, o d'elements de juí necessaris per a l'acreditació dels requisits o la valoració dels mèrits, el termini per a resoldre se suspendrà pel temps que medie entre la notificació del requeriment i el seu efectiu compliment pel destinatari, o en defecte d'això, pel termini concedit.

6. Contra la resolució de concessió o denegació de la beca, es podrà interposar un recurs potestatiu de reposició davant l'òrgan que la va dictar en el termini d'un mes a comptar des de l'endemà de la seua notificació, o recurs contenciós administratiu davant l'orde jurisdiccional contenciós administratiu en el termini de dos mesos a comptar des de l'endemà de la notificació.

*Tretzé. Modificació de la resolució de concessió i bossa de reserva*

La resolució de concessió procedirà a modificar-se, produint-se, conseqüentment, la renúncia a la beca de pràctiques professionals de la persona beneficiària, i la concessió de la mateixa a la següent persona candidata segons l'orde de la bossa de reserva, quan:

a) La persona que haja resultat beneficiària de la beca per a la realització de pràctiques professionals no s'incorpore, injustificadament a l'Agència Valenciana d'Innovació en el termini que s'indique en la resolució de concessió.

b) La persona que haja resultat beneficiària de la beca per a la realització de pràctiques professionals, amb caràcter previ a la incorporació, es trobe en una situació que impedisca el compliment de les obligacions derivades del normal desenvolupament d'esta, especialment, si estes vulneren el règim d'incompatibilitats establit en l'article 22 del Decret 132/2009.

En estos casos de substitució de la persona beneficiària de la beca, la persona que resulte seleccionada de la bossa de reserva, ho serà pel temps que reste per al compliment del termini per al qual es concedix la beca.

*Catorzé. Dades de caràcter personal*

1. Les dades de caràcter personal de les persones sol·licitants seran tractats legítimament per al compliment d'una missió realitzada en interés públic o en l'exercici de poders públics conferits al responsable. El tractament s'ajustarà als termes i condicions previstos en el Reglament (UE) 2016/679 de 27 d'abril, relatiu a la protecció de les persones físiques pel que fa al tractament de dades personals i a la lliure circulació d'estes dades i pel qual es deroga la Directiva 95/46/CE, i en la Llei orgànica 3/2018, de 5 de desembre, de protecció de dades personals i garantia dels drets digitals, en l'Orde 3/2011, de 8 de novembre, de la Conselleria d'Hisenda i Administració pública, i en la restant normativa vigent en la matèria.

2. Les persones titulars de les dades personals podran exercir els seus drets d'accés, rectificació, cancel·lació, oposició, supressió, portabilitat i limitació del tractament davant la Direcció General de Tecnologies de la Informació i les Comunicacions. La restant informació preceptiva respecte del tractament de dades personals pot consultar-se en la pàgina web de l'Agència Valenciana d'Innovació.

*Quinzé. Drets i obligacions*

Les persones beneficiàries tenen els drets i obligacions establits en l'article 16 de l'Orde 4/2024.

Durant el període de gaudi de les beques, les persones beneficiàries hauran d'exercir les pràctiques amb un horari màxim de 30 hores setmanals, que es distribuiran de la forma en què s'organitze per part de la persona que s'assigne com a tutor o tutora.

*Setzé. Pèrdua del dret a l'abonament i reintegrament*

La pèrdua del dret a gaudir del cobrament de la beca i l'obligació de reintegrament s'establixen en l'article 22 de l'Orde 4/2024.

*Desseté. Pla de control*

De conformitat amb el que s'establix en l'article 169 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, es durà a terme un pla de control de la realització de l'activitat objecte esta convocatòria, segons el que es disposa en l'article 17 de l'Orde 4/2024.

*Dihuité. Efectes*

Esta resolució produirà efectes des de l'endemà de la seua publicació en el *Diari Oficial de la Generalitat Valenciana*.

Contra esta resolució, que posa fi a la via administrativa, podrà interposar-se, potestativament, recurs de reposició davant l'òrgan que la va dictar, en el termini d'un mes, a comptar des de l'endemà de la seua publicació , de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques o recurs contenciós administratiu en el termini de dos mesos, a comptar des de l'endemà de la seua publicació, d’acord amb els articles 46 i concordants de la Llei 29/1998, de 13 de juliol, reguladora de la jurisdicció contenciosa administrativa. Tot això sense perjuí de la interposició, per part de les persones interessades, de qualsevol altre recurs que estimen pertinent.

  

València, 25 de juliol de 2024

La Vicepresidència Executiva de l'AVI. La secretària general de l'AVI (p. s., article 17.4 Reglament d'organització i funcionament de l'AVI aprovat per Decret 106/2017, de 28 de juliol, del Consell). El secretari general tècnic de l'AVI (p. s. R 19.09. 2022, del vicepresident executiu de l'AVI)

Joaquin Martínez Gómez

Secretari general tècnic